The Substance

**The Substance** on vuonna 2024 ensi-iltansa saanut ranskalaisen Coralie Fargeatin käsikirjoittama ja ohjaama kansainvälisesti tuotettu satiirinen kauhuelokuva, jonka pääosissa ovat Demi Moore, Margaret Qualley ja Dennis Quaid. Elokuvan keskiössä on viisikymppinen entinen elokuvatähti Elisabeth Sparkle (Moore). Saatuaan tuottajaltaan (Quaid) potkut jumppaohjelmasta, hän hankkii mustan pörssin kautta mystistä huumetta, joka muuttaa hänet viikon ajaksi nuoreksi ja kauniiksi Sueksi (Qualley). Huumeen väärinkäyttöön kuitenkin sisältyy hirveitä sivuvaikutuksia.

*The Substance* sai maailmanensi-iltansa 19. toukokuuta 2024 Cannesin elokuvajuhlilla ja kilpaili pääkilpailusarjassa, jossa se oli ehdolla parhaan elokuvan Kultaisen palmun saajaksi. Elokuvajuhlilla Coralie Fargeat palkittiin parhaan käsikirjoituksen palkinnolla. Elokuva sai teatteriensi-illan syksyllä 2024, ja sai ylistävän vastaanoton niin kriitikoilta kuin yleisöltäkin. *The Substance* sai viisi Oscar- ja Golden Globe -ehdokkuutta, joista Moore palkittiin parhaan naispääosan palkinnolla. Elokuva palkittiin parhaan maskeerauksen Oscarilla. 

## Juoni
50-vuotissyntymäpäivänään hiipuva Hollywood-tähti Elisabeth Sparkle saa potkut pitkäaikaisesta aerobic-ohjelmastaan tuottaja Harveylta ikänsä vuoksi. Elisabeth joutuu auto-onnettomuuteen hämmennyttyään nähdessään, kuinka hänen omaa mainostauluaan puretaan. Sairaalassa nuori mieshoitaja antaa hänelle muistitikun, jossa mainostetaan ”The Substancea” – pimeiden markkinoiden lääkettä, joka lupaa ”nuoremman, kauniimman ja täydellisemmän” version itsestään.

Elisabeth tilaa aineen ja pistää itseensä kertakäyttöisen seerumin. Hän kouristelee, kun hänen selässään olevasta viillosta nousee nuorempi nainen, Sue. Kahden kehon on vaihdettava tietoisuuttaan poikkeuksetta seitsemän päivän välein; passiivinen keho pysyy tajuttomana ja sitä ruokitaan suonensisäisesti. Suen on otettava päivittäin stabilointinestettä alkuperäisestä kehosta estääkseen omaa rappeutumistaan. Suesta tulee hetkessä sensaatio Elisabethin korvaajana, ja Harvey tarjoaa hänelle uudenvuodenaaton suoraa lähetystä. Kun Sue elää itsevarmaa ja hedonistista elämää, Elisabeth eristäytyy ja alkaa vihata itseään. Syklin lopulla Sue viivyttää vaihtoa ja uuttaa ylimääräistä nestettä, mikä saa Elisabethin etusormen vanhenemaan silmänräpäyksessä. Toimittaja varoittaa Elisabethia, että aikataulun rikkominen johtaa alkuperäisen kehon peruuttamattomaan vanhenemiseen.

Elisabethista ja Suesta tulee vähitellen erilliset persoonallisuudet, jotka vihaavat toisiaan. Elisabeth inhoaa Suen itsekkyyttä, ja Sue taas inhoaa Elisabethin vajoamista lohtusyömiseen. Erään tuhoisan jakson jälkeen Sue hamstraa nestettä ja kieltäytyy vaihtamasta takaisin. Kolme kuukautta myöhemmin, uudenvuodenaaton kynnyksellä, Sue huomaa nesteen loppuneen. Hänen on palattava Elisabethiksi täyttääkseen varastot. Vaihdon myötä Elisabeth huomaa muuttuneensa epämuodostuneeksi, noitamaiseksi kyttyräseläksi. Estääkseen Sueta vanhentamasta häntä lisää, Elisabeth tilaa seerumin, joka on tarkoitettu Suen tuhoamiseen. Elisabeth kuitenkin kaipaa yhä Suen saamaa huomiota, keskeyttää prosessin ja elvyttää Suen, jolloin molemmat ovat yhtä aikaa tietoisia. Tajuttuaan Elisabethin aikeet Sue hakkaa tämän kuoliaaksi ja lähtee juontamaan ohjelmaa.

Ilman Elisabethia Suen keho alkaa rappeutua nopeasti. Hän yrittää luoda uuden version itsestään jäljellä olevalla seerumilla varoituksista huolimatta. Tuloksena on groteski mutatoitunut olento, jolla on sekä Elisabethin että Suen kasvot. Naamioituneena Elisabethin julisteesta leikattuun maskiin olento yrittää juontaa ohjelman, mutta yleisö menee kauhusta sekaisin maskin pudotessa. Eräs katsoja katkaisee olennon pään, mutta tilalle kasvaa uusi mutatoitunut pää, ja katkenneesta raajasta suihkuava veri peittää koko studion.

Paetessaan studiolta olento luhistuu ja räjähtää sisälmyksiksi. Elisabethin alkuperäiset kasvot irtoavat lihakasasta ja raahautuvat hänen unohdetulle tähdelleen Hollywood Walk of Famella. Hän hymyilee hallusinoidessaan yleisön ihailun, ennen kuin sulaa verilammikoksi, jonka lattianpesukone siivoaa pois seuraavana päivänä.

## Näyttelijät

## Tuotanto

### Kuvaukset

*The Substancen* kuvaukset alkoivat toukokuussa 2022, ja se kuvattiin kokonaan Ranskassa. Elokuvan studiokohtaukset kuvattiin Pariisin alueella ja ulkokohtaukset Alpes-Maritimesin departementissa Ranskan Rivieralla. Elokuvan kuvaukset päättyivät lokakuussa 2022.

## Ensi-ilta ja vastaanotto

*The Substance* sai maailmanensi-iltansa Cannesin elokuvajuhlilla 19. toukokuuta 2024. Ensi-iltanäytöksessään elokuva sai seisaaltaan esitetyt 13 minuuttia kestäneet suosionosoitukset. Elokuva julkaistiin elokuvateattereissa Isossa-Britanniassa ja Yhdysvalloissa 20. syyskuuta 2024, Suomessa 27. syyskuuta 2024 ja Ranskassa 6. marraskuuta 2024. Elokuva on tuottanut maailmanlaajuisesti 78 miljoonan dollarin lipputulot.

Elokuva on saanut sekä kriitikoilta että katsojilta ylistäviä arvioita. Rotten Tomatoes -sivuston mukaan 90 prosenttia kriitikoista on antanut elokuvalle myönteisen arvosanan 8,1/10 keskiarvolla. Keräys perustuu 348 arviointiin, joista 312 ovat ”tuoreita” ja 36 ”mätiä”. Yli 5 000 käyttäjästä 69 prosenttia on antanut elokuvalle myönteisen arvosanan 3,6/5 keskiarvolla. Metacritic-sivuston mukaan 57 arvostelun perusteella elokuva on saanut 78 pistettä sadasta mahdollisesta. Metacriticin 547 käyttäjää on antanut elokuvalle keskiarvon 7,3/10. AlloCiné-sivuston mukaan 39 ranskalaislehdistön kriitikon arvostelun perusteella elokuva on saanut keskiarvoksi 3,6/5. AlloCinén yli 6 000 käyttäjää on antanut elokuvalle keskiarvon 3,7/5.

### Arvosteluja

 Santtu Paananen, *[[Etelä-Suomen Sanomat]]*

 Lauri Rautiainen, *[[Film-O-Holic.com]]*

 Aki Lehti, *[[Muropaketti]]*

 Niko Ikonen, *[[Episodi (lehti)|Episodi]]*

 Taneli Topelius, *[[Ilta-Sanomat]]*

 Antti Selkokari, *[[Kulttuuritoimitus]]*

## Palkinnot
*The Substance* on saanut useita palkintoja ja ehdokkuuksia. Fargeat voitti parhaan käsikirjoituksen palkinnon Cannesin elokuvajuhlilla. Elokuva kilpaili myös Kultaisesta palmusta, jonka vei lopulta *[[Anora (elokuva)|Anora]]*.

Golden Globe -gaalassa elokuva sai viisi ehdokkuutta: paras musikaali- tai komediaelokuva, ohjaus, naispääosa musikaali- tai komediaelokuvassa (Moore), naissivuosa (Qualley) ja käsikirjoitus. Moore voitti omassa kategoriassaan.

Critics' Choice Awards - palkintoehdokkuuksia elokuva sai seitsemän: paras elokuva, ohjaus, naisnäyttelijä, naissivuosa, alkuperäinen käsikirjoitus, maskeeraus ja erikoistehosteet. Näistä elokuva voitti kolme palkintoa: paras naisnäyttelijä (Demi Moore), paras alkuperäiskäsikirjoitus (Coralie Fargeat) ja paras maskeeraus.

Bafta -palkintoehdokkuuksia elokuva sai viisi: paras ohjaus, naispääosa, maskeeraus, alkuperäiskäsikirjoitus ja äänitys. Elokuva voitti Baftan parhaasta maskeerauksesta (Pierre Olivier Persin, Stéphanie Guillon, Fédérique Arguello ja Marilyne Scarselli). 

Screen Actors Guild Awards -gaalassa Demi Moore palkittiin roolistaan parhaan naispääosan SAG -palkinnolla.

Oscar-gaalassa elokuva oli ehdolla viidessä kategoriassa: paras elokuva, ohjaus, naispääosa, alkuperäinen käsikirjoitus ja maskeeraus. Elokuva voitti parhaan maskeerauksen ja hiussuunnittelun Oscar -palkinnon (Pierre-Olivier Persin, Stéphanie Guillon ja Marilyne Scarselli).

## Teemat

Feministinen *The Substance* on kuvattu ikääntyvän naisen näkökulmasta naiskehoon. Elokuva tarkastelee ulkonäköpaineiden ja nuorekkaana pysymisen psykologisia vaikutuksia, käsittelee esineellistämistä sekä tuo kriittisesti ilmi ja ottaa satiirin keinoin kärkevästi kantaa naisiin kohdistuviin absurdeihin kauneusihanteisiin. Lisäksi elokuvan teemoihin lukeutuu muun muassa riippuvuuden vaarat.

## Lähteet

## Aiheesta muualla

* Virallinen sivusto 
*